Familie dra by tot Schumacher-dokkie | Maroela Media
Op die kruin van die golf was Michael Schumacher onstuitbaar. Hy het 'n rits F1-wêreldtitels verower en is een van die gewildste supersterre in die sport se geskiedenis.
Maar in 2013 het die Ferrari-ster ernstige kopbeserings opgedoen ná 'n ski-ongeluk in die Franse Alpe. Daar is bitter min inligting oor sy toestand bekend, maar familievriende soos Jean Todt (voormalige Ferrari-spanhoof) besoek hom gereeld.
"Hy het 'n ongelooflike vrou aan sy sy, hy het sy kinders en verpleërs; ons kan hom en sy gesin net sterkte toewens," het Todt al in vorige onderhoude gesê.
Erich Riederer, 'n wêreldbekende neurochirurg, het op sy beurt 'n somberder prentjie geskilder. "Ek dink hy is in 'n vegetatiewe toestand wat beteken dat hy wakker is, maar nie reageer nie," het Riederer aan 'n Franse TV-stasie gesê.
Volgens die chirurg kan Schumacher waarskynlik regop sit en met moeite enkele treë stap, maar dit is waarskynlik die toppunt van sy vermoë.
Nou het die Schumacher-familie egter bevestig dat hulle nuwe beeldmateriaal van die F1-ster vir 'n dokumentêre prent oor sy lewe sal beskikbaar stel.
Schumacher word deur die Duitse rolprentmakers Michael Wech en Hanns-Bruno Kammertöns vervaardig. Volgens berigte sal sy pa, vrou en kinders ook in die prent 'n verskyning maak.
Schumacher se vrou, Corinna, het gesê dat die geheimhouding rondom haar man se gesondheid op sy eie aandrang is. Die familie het egter hulle volle steun aan die produksiespan gegee.
Die wêreldwye Covid-19-pandemie het nietemin 'n invloed op die uitreiking van die rolprent en geen amptelike datum is nog bekend nie.
Sy vrou se dat die geheimhouding op sy eie aandring is. As dit die geval is, moet hy mos weet wat om hom aangaan en hoe sou hy dan hierdie wens in elk geval gekommunikeer het?